CELEX: 32021D1117
Language: fi
Date: 2021-06-28 00:00:00
Title: Neuvoston päätös (EU) 2021/1117, annettu 28 päivänä kesäkuuta 2021, Gabonin tasavallan ja Euroopan yhteisön välisen kalastuskumppanuussopimuksen täytäntöönpanopöytäkirjan (2021–2026) allekirjoittamisesta unionin puolesta ja pöytäkirjan väliaikaisesta soveltamisesta

8.7.2021   
               
               
                  FI
               
               
                  Euroopan unionin virallinen lehti
               
               
                  L 242/3
               
            
         NEUVOSTON PÄÄTÖS (EU) 2021/1117,
         annettu 28 päivänä kesäkuuta 2021,
         Gabonin tasavallan ja Euroopan yhteisön välisen kalastuskumppanuussopimuksen täytäntöönpanopöytäkirjan (2021–2026) allekirjoittamisesta unionin puolesta ja pöytäkirjan väliaikaisesta soveltamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 5 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Neuvoston asetuksella (EY) N:o 450/2007 (1) hyväksytty Gabonin tasavallan ja Euroopan yhteisön välinen kalastuskumppanuussopimus (2), jäljempänä ’sopimus’, tuli voimaan 11 päivänä kesäkuuta 2007. Euroopan unionin ja Gabonin tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn, 24 päivänä heinäkuuta 2013 allekirjoitetun pöytäkirjan (3), jäljempänä ’vuoden 2013 pöytäkirja’, voimassaolo päättyi 23 päivänä heinäkuuta 2016.
                  
               
                     (2)
                  
                  
                     Neuvosto valtuutti 22 päivänä lokakuuta 2015 komission aloittamaan neuvottelut Gabonin tasavallan, jäljempänä ’Gabonin’, kanssa uuden pöytäkirjan tekemiseksi. Neuvottelut saatettiin menestyksekkäästi päätökseen, ja Gabonin tasavallan ja Euroopan yhteisön välisen kalastuskumppanuussopimuksen täytäntöönpanopöytäkirja (2021–2026), jäljempänä ’pöytäkirja’, parafoitiin 10 päivänä helmikuuta 2021.
                  
               
                     (3)
                  
                  
                     Sopimuksen ja pöytäkirjan tavoitteena on antaa Euroopan unionille ja Gabonille mahdollisuus tehdä tiiviimpää yhteistyötä kestävän kalastuspolitiikan edistämiseksi ja mahdollistaa kalavarojen vastuullinen hyödyntäminen Gabonin kalastusalueella ja Atlantin valtamerellä sekä osaltaan edistää kunnollisia työoloja kalastusalalla.
                  
               
                     (4)
                  
                  
                     Pöytäkirjan olisi tultava voimaan mahdollisimman pian, ottaen huomioon unionin kalastustoimintaan Gabonin kalastusalueella liittyvä taloudellinen merkitys ja tarve lyhentää mahdollisimman suuressa määrin aikaa, jona toiminta on keskeytynyt vuoden 2013 pöytäkirjan voimassaolon päättymisen jälkeen.
                  
               
                     (5)
                  
                  
                     Pöytäkirja olisi allekirjoitettava ja sitä olisi sovellettava sen voimaantuloa varten tarvittavien menettelyjen päätökseen saattamiseen asti väliaikaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan lupa alekirjoittaa Gabonin tasavallan ja Euroopan yhteisön välisen kalastuskumppanuussopimuksen täytäntöönpanoa koskeva pöytäkirja (2021–2026), jäljempänä ’pöytäkirja’, unionin puolesta sillä varauksella, että mainitun pöytäkirjan tekeminen saatetaan myöhemmin päätökseen (4).
         
         
            2 artikla
            Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa pöytäkirja unionin puolesta.
         
         
            3 artikla
            Pöytäkirjaa sovelletaan sen voimaantuloa varten tarvittavien menettelyjen päätökseen saattamiseen asti väliaikaisesti sen allekirjoittamisesta lukien (5).
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 28 päivänä kesäkuuta 2021.
            
               
                  Neuvoston puolesta
               
               
                  Puheenjohtaja
               
               M. do C. ANTUNES
            
         
         
            (1)  Neuvoston asetus (EY) N:o 450/2007, annettu 16 päivänä huhtikuuta 2007, Gabonin tasavallan ja Euroopan yhteisön välisen kalastuskumppanuussopimuksen tekemisestä (EUVL L 109, 26.4.2007, s. 1).
         
            (2)  EUVL L 109, 26.4.2007, s. 3.
         
            (3)  EUVL L 250, 20.9.2013, s. 2.
         
            (4)  Pöytäkirjan teksti on julkaistu virallisessa lehdessä (EYVL L 242, 8.7.2021).
         
            (5)  Neuvoston pääsihteeristö julkaisee päivän, josta alkaen sopimusta sovelletaan väliaikaisesti, Euroopan unionin virallisessa lehdessä.